1 Akolinto
3 Ni ligongo lyakwe nganimbecheta ni jemanja achalongo achimjangu mpela ŵandu ŵakulongoleledwa ni msimu wa Mlungu, nambo mpelaga ŵandu ŵakwendela nganisyo syachilambo, mpelaga makandi mwa Klistu. 2 Nampele mkaka, ngaŵaga chakulya chakulimba, ligongo mwaliji ŵangalimbangana. Sonitu apano nganimŵepe kulimbangana, 3 pakuŵa jemanja mkusajendela nganisyo sya chilambo. Naga pasikati penu pana jelasi* soni kukangana, ana nikuti ngamkwendela nganisyo sya chilambo mpela mwakutendela ŵandu ŵane wosope? 4 Naga jwine akuti, “Une ndili jwa Paulo,” soni jwine akuti, “Une ndili jwa Apolo,” ana pelepo ngamkulandana ni ŵandu ŵane wosope?
5 Ana Apolo ali ŵani? Nambi Paulo ali ŵani? Agambile kuŵa ŵakutumichila ŵaŵamkamuchisye jemanja kuti mŵe ŵakulupilila, pakuŵa Ambuje ŵampele masengo jwalijose mwa jemanjaji. 6 Une napandile, Apolo ŵajitilile, nambo Mlungu ni juŵakulisye. 7 Myoyo jwakupanda kapena jwakwitilila jwangali masengo, nambo Mlungu juŵayitendekasisye kukula. 8 Jwakupanda soni jwakwitilila ali ŵakulandana. Nambo mundu jwalijose chachipochela malipilo mwakamulana ni masengo gakwe. 9 Pakuŵa m’wejo tuli ŵakamula masengo yimpepe ni Mlungu. Jemanja mli mgunda wa Mlungu wawukulimidwa, soni mli nyumba ja Mlungu.
10 Mwakamulana ni umbone mtima wele Mlungu ŵambele, une nataŵile fendeshoni* mpela jwakulolela masengo gakutaŵa jwalunda. Jwakutaŵa pa fendeshonijo ali jwine. Nambo jwalijose akusosekwa ataŵeje mwakusamala pa fendeshoni jeleji. 11 Pakuŵa pangali mundu jwampaka ataŵe fendeshoni jine, akaŵe jajataŵidwe kala pejo, jajili Yesu Klistu. 12 Sambano pa fendeshoniji mundu mpaka ataŵe ni golide, silifa, maganga gapenani mnope, matabwa, manyasi kapena mipesi. 13 Nambo lisiku lichiyika pele masengo ga jwalijose gachiwonechela kuti gali gamtuli, ligongo moto uchilosya yeleyo. Motowo tiwuchilinga masengo ga jwalijose. 14 Naga yiŵataŵile mundu pa fendeshonijo nganiyipya ni motowo, jwalakwejo chachipochela malipilo. 15 Nambo naga yiŵataŵile mundu yipile ni moto, nikuti yakwe yosope yijonasiche, nambo msyenejo chachikulupuka. Nambotu yichiŵa mpela amkulupwisye pamoto.
16 Ana ngamkumanyilila kuti mli nyumba ja Mlungu soni kuti msimu wa Mlungu uli mwa jemanja? 17 Naga mundu jwine akonanga nyumba ja Mlungu, Mlungujo chachimjonanga jwalakwejo, ligongo nyumba ja Mlungu jili jeswela, soni nyumbajo ni jemanja.
18 Mundu jwalijose akalilambusya. Naga pasikati penu pana mundu jwakuliwona mpela jwalunda mu ndaŵi* ajino, alitende kuŵa jwakuloŵela, ni chakulinga chakuti chakole lunda lusyesyene. 19 Pakuŵa yindu yakusayiwona ŵandu kuchilamboku kuŵa yalunda, yili yakuloŵela pameso pa Mlungu. Paja Malemba gakusati, “Jwalakwe akusiŵatega ŵandu ŵalunda kupitila mu kukalamuka kwawo.” 20 Yalembedwesoni kuti, “Yehofa akusamanyilila kuti nganisyo sya ŵandu ŵalunda sili syangakamuchisya.” 21 Myoyo pakapagwa mundu jwakulilapilila ligongo lya ŵandu, pakuŵa yindu yosope yapelechedwe kwa jemanja. 22 Chinga Paulo, Apolo, Kefa, chilambo, chinga umi kapena chiwa, chinga yindu yayipali kapena yayikwika, yosopeyi yapelechedwe kwa jemanja. 23 Jemanja mli ŵa Klistu, soni Klistu ali jwa Mlungu.
kam_Latn tum_Latn tum_Latn nya_Latn nya_Latn tum_Latn